《次韵奉酬林明府咏梅》
宋代·喻良能

政足廉平诗更佳，铁肠还解赋梅花。
律传和靖未多叶，名接水曹今几家。
丹粉讵须烦巧妙，清新止为写横斜。
拟携卷轴江东去，乞与诗仙作意夸。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。